Montecasino-lyk: Verdagte in hof met vloekwoord op frokkieJean Pierre Malan in die hof. Foto: @Karynmaughan / eNCAnews / Twitter Jean Pierre Malan (32) het Vrydag in die Randburg-landdroshof verskyn in verband met die moord op Dustan Blom (36). Blom (36) se lyk is Sondag in die kattebak van sy motor in die parkeerterrein by Montecasino in Fourways in Johannesburg ontdek nadat veiligheidswagte ŉ slegte reuk uit die motor bespeur het. Malan is die tweede verdagte wat in verband met Blom se moord in hegtenis geneem is. Hy is Donderdag in ŉ herberg in Surrey Road in Randburg in hegtenis geneem nadat die polisie ŉ wenk van die publiek ontvang het. Malan se medebeskuldigde is ŉ voormalige ontkleedanser, Maruschka Robinson (24). Sy is Dinsdag in verband met die moord in hegtenis geneem. Die staat het geweier om in die hof te sê hoe die twee verdagtes verbind word. Die polisie het egter vroeër gesê hulle soek na Robinson se kêrel om hulle by te staan in die saak. Malan het in die landdroshof versoek dat hy nie afgeneem mag word nie en gesê hy is nie ordentlik aangetrek nie en dat hy ŉ frokkie moes leen. Daar het F**k op die frokkie gestaan. “Ek wil nie afgeneem word nie, dit is vernederend,” het hy gesê. Die landdros het egter die media toestemming gegee om hom af te neem. Malan het aan die hof gesê hy het geen vorige oortredings begaan nie buiten ‘n skuldigbevinding op ‘n klag van dronkbestuur. Die staat het egter aangevoer dit is nie die waarheid nie, aangesien hy glo talle aanklagte in die gesig staar, waarvan die meeste dwelmverwant is. Die polisie het ook verskeie vervalsde ID-dokumente in sy besit gevind. Die saak is tot 2 Oktober uitgestel sodat al twee verdagtes gelyktydig in die hof kan verskyn. Hulle word aangekla van moord, bedrog en roof. Lees ook: Montecasino-lyk: Man vas Montecasino-lyk: Oud-ontkleedanseres in hof Vrou vas vir Montecasino-lyk Gru-vonds by Montecasino